***1.*** ***Кратка обобщена информация за осъществената контролна дейност за месец май 2018 г. и резултати от извършената контролна дейност.***

За месец май 2018 г. служителите от „Контрол и охрана“ в дирекциите на националните паркове са извършили 267 броя проверки на 80 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1631 броя. Съставени са 6 акта за установяване на административни нарушения (АУАН) и са дадени 9 броя предписания. Издадени са 9 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Поради обстоятелството, че на територията на националния парк ловът и дивечоразвъдната дейност са забранени, през отчетния месец се предприеха действия с цел превенция, като бяха извършени проверки, в ниската част на парка и в граничните зони, съвместно с Държавните горски стопанства. Извършени са 85 броя проверки от парковата охрана, отразени в зачислените им дневници и седмични рапорти до главните инспектори на паркови участъци. В резултат на предприетите действия и извършени проверки, бракониерски актове не са допуснати.

През периода са извършени проверки за недопускане на незаконна сеч на дървесни и храстови видове. Така също бяха извършени и съставени 9 броя КП за извънредни проверки с цел недопускане на незаконна сеч на територията на парка на основание на Заповед № РД-26/01.03.2018г. на Директора на парка. В резултат на предприетите действия и извършени проверки, през месеца не е допусната незаконна сеч на територията на парка и резерват „Тисата“.

Извършени проверки относно недопускане на незаконна паша на територията на резерват „Тисата“. През месец май са извършени 18 броя проверки от парковата охрана, отразени в зачислените им дневници и седмични рапорти до главните инспектори на ПУ в границите на резерват „Тисата“. В резултат на осъществената контролна дейност не са допуснатите нарушения.

Извършени са проверки и е осъществен контрол над собственици и ползватели относно спазването на режимите и нормите въведени с ПУ на НП „Пирин“, чрез съставяне на констативни протоколи. През периода не са констатирани нарушения относно спазването на общовалидните режими и норми, действащи на територията на парка.

Извършени са проверки съвместно със служители на ПУ „Полиция-гр.Банско“ относно въведените забрани с ПУ на НП „Пирин“ за каране на ски извън маркираните ски-писти и трасета и използването на моторизирани средства, освен при неотложни дейности в горите и спасителни акции на територията на парка. В най-конфликтните точки се извършваха допълнителни охранителни действия с цел недопускане на каране на ски извън маркираните ски-писти и трасета и използването на моторизирани средства освен при изпълнение на неотложни дейности в горите и спасителни акции.

Във връзка със Заповед № РД-67/15.05.2018г. на Директора на парка, през месеца са изпратени писма на председателите на мотоклубове/сдружения от прилежащите на парка общини за действащата забрана.

Извършени са проверки и е осъществен контрол над собственици и ползватели относно замърсяване на територията на парка и резерват „Тисата“ с твърди битови отпадъци от всякакъв тип. В централните райони на парка по протежението на пътища и седалкови въжени линии, след стопяването на снега се наблюдава замърсяване с твърди битови отпадъци от всякакъв тип.

С цел тяхното премахване от територията на парка и изнасянето им на регламентирано сметище, Дирекцията на НП „Пирин“ организира почистване съвместно с доброволци по всички паркови участъци.

Също така ще се дадат и предписания на собствениците и ползвателите на територията на парка за почистване на установено замърсяване в определен срок.

През отчетния период са съставени 11 броя констативни протоколи за извършени проверки и наблюдения на заложените площадки ловни дървета за борба и превенция срещу нападение от корояд. При констатирано заселване на вредителят в заложените ловни дървета, ще се предприемат действия по изнасянето им извън територията на парка.

**2.2. НП „Рила“**

При проверките през месец май 2018 г., осъществявани от парковата охрана и отразявани в дневниците им, най-голям брой са реализирани във връзка със санитарното състояние на гората и проверки за незаконна сеч и извоз на дървесина - 288 бр. Тези, свързани с незаконен лов /бракониерство/ са 132 бр., 73 бр. са за състоянието на реките и езерата и незаконен риболов, 28 бр. са свързани със замърсяване на защитената територия, 35 бр. проверки по границите на Национален парк „Рила“ и резерватите с различните горски стопанства, държавни лесничейства и общински горски стопанства, 50 бр. проверки на пътища и пътни съоръжения, 18 бр. във връзка с наличието/липсата на табели и тяхното състояние, 45 бр. проверки, относими към състоянието на екопътеките и кътовете за отдих и бивакуване и 27 бр. на туристически пътеки. 32 броя проверки са направени за състоянието на ВиК и други водопреносни съоръжения на територията на парка и паленето на огън извън определените за тази цел места, 33 бр. на хижи и заслони, 10 бр. – МПС, 8 бр. проверки на туристи, 6 бр. на електропроводи, попадащи на територията на НП „Рила“, несъгласувана дейност и ведомствени сгради - 36 и други. Проверките на пасищата на територията на парка са 18 бр., а тези свързани със събиране на билки, гъби и лечебни растения са 5 броя.

През отчетния период не са констатирани административни нарушения, няма съставени АУАН. Издадено е 1 брой наказателно постановление за налагане на административна санкция във връзка с нерегламентирано преминаване с моторна шейна в защитена територия.

При подаден сигнал на дежурния телефон на Парка за бедстващи туристи, служители от ПУ Дупница своевременно създадоха организация за тяхното извеждане.

Не са констатирани замърсявания, както около хижите, заслоните, така и около кътовете за отдих и местата за бивакуване. Няма осъществяване на несъгласувана с Дирекцията на НП „Рила“ дейност. При направените проверки на пътища, табели и информационни табла, палене на огън не са констатирани нарушения. Всички пътища на територията на Парка са проходими, няма паднали и надвиснали дървета, които да възпрепятстват преминаването.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през май 2018 г. бяха: превантивен и текущ контрол по отношение предотвратяване и установяване на нарушения свързани с посегателства върху фауната и горските територии, нерегламентираното движение с МПС, последващ контрол на съгласувани дейности в защитената територия, както и контрол за състоянието на парковата инфраструктура. Приоритетно основните групи потенциални нарушители, върху които беше фокусирано вниманието на парковата охрана, бяха ловните бракониери, ползватели на пасища, водачи на МПС, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите със засилен интерес от страна на ловни бракониери, иманяри и любители на офроуд, като специално беше отделено внимание и на дейността по ползване на природен ресурс - паша на домашни животни в парка.

През месец май приоритетно усилията на парковата охрана, отново бяха насочени в посока противодействие на основните заплахи за резерватните територии – иманярство, паша на домашни животни, ловното и дърводобивно бракониерство, като усилията дадоха резултат и не бяха регистрирани съществени нарушения на територията на деветте резервата в границите на парка, а и на двата извън нея – поддържан резерват „Чамджа“ и резерват „Еленова гора“.

За успешно противодействие на заплахите, при осъществяване на контролната и охранителна дейност, мероприятията по охрана и контрол, бяха базирани на принципа за така наречените „горещи“ точки в „критични“ времеви периоди рано сутрин и привечер, като приоритетни за контрол бяха:

* райони с висока степен на риск за ловно бракониерство;
* териториите на деветте резервата в НПЦБ, както и на двата резервата извън парка, управлявани от ДНПЦБ – поддържан резерват „Чамджа“ и резерват „Еленова гора“;
* инфраструктурните обекти на територията на парка;
* зони в горски територии по границата на парка и около обекти разположени в парка – традиционно обект на дърводобивни посегателства;
* безлесните пасищни територии;
* туристически пътеки и туристическата инфраструктура на парка с цел установяване тяхното експлоатационно състояние, относно безопасното им използване от посетителите;
* традиционните маршрути за незаконно движение с МПС;

Реализираните контролно-охранителни мероприятия през месеца за превенция и противодействието по отношение на основните заплахи - ловно бракониерство, незаконна сеч, иманярство, офроуд, паша в горите и резерватите, дадоха очаквания резултат и през месеца няма регистрирани случаи на установени убити диви животни и щети от незаконна сеч.

Приоритет за парковата администрация през май, отново бяха огледите на парковата и туристическа инфраструктура с цел установяване състоянието и, след екстремните прояви на времето, като резултатите показват наличие на щети изискващи незабавни мерки от парковата администрация. В много от случаите свързани с нарушена проходимост и създадена непосредствена заплаха за посетителите по туристическите маршрути в парка, парковата администрация реагира своевременно, като бяха извършени спешни дейности за почистване от клони, храсти, паднали дървета и камъни. През месеца е планиран и осъществяван постоянен контрол на собственици, ползватели и посетителите по отношение спазването на режимите и нормите в защитената територия, като в резултат на това не са допуснати съществени увреждания и загуби на биологично разнообразие.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.